title: Politinio ir Saugumo Komiteto Sprendimas (BUSP) 2019/1988 2019 m. lapkričio 26 d. dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo, kuriuo panaikinamas Sprendimas (BUSP) 2019/1245 (ATALANTA/4/2019)

text:
29.11.2019

                  LT

                  Europos Sąjungos oficialusis leidinys

                  L 308/98

         POLITINIO IR SAUGUMO KOMITETO SPRENDIMAS (BUSP) 2019/1988
         2019 m. lapkričio 26 d.
         dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo, kuriuo panaikinamas Sprendimas (BUSP) 2019/1245 (ATALANTA/4/2019)
         POLITINIS IR SAUGUMO KOMITETAS,
         atsižvelgdamas į Europos Sąjungos sutartį, ypač į jos 38 straipsnį,
         atsižvelgdamas į 2008 m. lapkričio 10 d. Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta) (1), ypač į jų 6 straipsnio 1 dalį,
         kadangi:

                     (1)

                     pagal Bendrųjų veiksmų 2008/851/BUSP 6 straipsnio 1 dalį Taryba Politinį ir saugumo komitetą (PSK) įgaliojo priimti atitinkamus sprendimus dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo, ES pajėgų vado (toliau – ES pajėgų vadas) skyrimo;

                     (2)

                     2019 m. liepos 18 d. PSK priėmė Sprendimą (BUSP) 2019/1245 (2), kuriuo ES pajėgų vadu paskirtas kontradmirolas Armando Paolo SIMI;

                     (3)

                     ES operacijos vadas rekomendavo nuo 2019 m. gruodžio 3 d. naujuoju ES pajėgų vadu paskirti flotilės admirolą José VIZINHA MIRONES;

                     (4)

                     2019 m. spalio 25 d. ES karinis komitetas pritarė tai rekomendacijai;

                     (5)

                     todėl Sprendimas (BUSP) 2019/1245 turėtų būti panaikintas;

                     (6)

                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus,

               PRIĖMĖ ŠĮ SPRENDIMĄ:

            1 straipsnis
            Flotilės admirolas José VIZINHA MIRONES skiriamas Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vadu nuo 2019 m. gruodžio 3 d.

            2 straipsnis
            Sprendimas (BUSP) 2019/1245 panaikinamas.

            3 straipsnis
            Šis sprendimas įsigalioja 2019 m. gruodžio 3 d.

            Priimta Briuselyje 2019 m. lapkričio 26 d.

                  Politinio ir saugumo komiteto vardu

                  Pirmininkė

               S. FROM-EMMESBERGER

            (1)  OL L 301, 2008 11 12, p. 33.

            (2)  2019 m. liepos 18 d. Politinio ir saugumo komiteto sprendimas (BUSP) 2019/1245 dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo, kuriuo panaikinamas Sprendimas (BUSP) 2019/373 (ATALANTA/2/2019) (OL L 194, 2019 7 22, p. 2).


title: Europos Vadovų Tarybos Sprendimas (ES) 2019/1989 2019 m. lapkričio 28 d. kuriuo skiriama Europos Komisija

text:
29.11.2019

                  LT

                  Europos Sąjungos oficialusis leidinys

                  L 308/100

         EUROPOS VADOVŲ TARYBOS SPRENDIMAS (ES) 2019/1989
         2019 m. lapkričio 28 d.
         kuriuo skiriama Europos Komisija
         EUROPOS VADOVŲ TARYBA,
         atsižvelgdama į Europos Sąjungos sutartį, ypač į jos 17 straipsnio 3 dalį ir 17 dalies 7 dalies trečią pastraipą,
         kadangi:

                     (1)

                     2019 m. spalio 31 d. baigiasi Europos Vadovų Tarybos sprendimu 2014/749/ES (1) paskirtos Komisijos kadencija;

                     (2)

                     pagal Europos Sąjungos sutarties (ES sutartis) 17 straipsnio 5 dalį Europos Vadovų Taryba priėmė Sprendimą 2013/272/ES (2) dėl Komisijos narių skaičiaus;

                     (3)

                     naujos sudėties Komisija, kurią sudarytų po vieną kiekvienos valstybės narės pilietį, įskaitant Komisijos pirmininką ir Sąjungos vyriausiąjį įgaliotinį užsienio reikalams ir saugumo politikai, turėtų būti paskirta kadencijai iki 2024 m. spalio 31 d.;

                     (4)

                     Europos Vadovų Taryba kandidate į Komisijos pirmininkus Europos Parlamentui pasiūlė Ursula VON DER LEYEN, o Europos Parlamentas savo 2019 m. liepos 16 d. plenarinėje sesijoje ją išrinko Komisijos pirmininke;

                     (5)

                     Sprendimu (ES) 2019/1330 (3) Europos Vadovų Taryba, pritarus išrinktai Komisijos pirmininkei, Sąjungos vyriausiuoju įgaliotiniu užsienio reikalams ir saugumo politikai laikotarpiui nuo dabartinės Komisijos kadencijos pabaigos iki 2024 m. spalio 31 d. paskyrė Josep BORRELL FONTELLES;

                     (6)

                     2019 m. spalio 19 d. Jungtinė Karalystė pateikė prašymą pratęsti ES sutarties 50 straipsnio 3 dalyje numatytą terminą iki 2020 m. sausio 31 d.2019 m. spalio 28 d. laišku Europos Vadovų Tarybos sprendimo, kuriuo tas terminas pratęsiamas iki prašomos datos, teksto projektas perduotas Jungtinei Karalystei siekiant gauti jos pritarimą. 2019 m. spalio 28 d. laišku Jungtinė Karalystė pagal ES sutarties 50 straipsnio 3 dalį pritarė pratęsimui ir Europos Vadovų Tarybos sprendimo projekto tekstui. 2019 m. spalio 29 d. Europos Vadovų Taryba priėmė tą sprendimą (4);

                     (7)

                     pritardama Sprendimui (ES) 2019/1810, Jungtinė Karalystė patvirtino savo įsipareigojimą visą pratęsimo laikotarpį veikti konstruktyviai ir atsakingai vadovaudamasi lojalaus bendradarbiavimo pareiga. Ji taip pat sutiko, kad negalima leisti to, kad pratęsimu būtų pakenkta įprastam Sąjungos ir jos institucijų veikimui. Galiausiai, atsižvelgiant į tai, kad pagal ES sutarties 50 straipsnį dėl šio pratęsimo Jungtinė Karalystė iki išstojimo iš ES dienos tebebus valstybė narė, turinti visas teises ir pareigas, Jungtinė Karalystė sutiko, kad tai apima pareigą pasiūlyti kandidatūrą skirti Komisijos nariu. Tačiau Jungtinė Karalystė kandidatūros į Komisijos nario vietą nepasiūlė;

                     (8)

                     2019 m. lapkričio 6 d. išrinktoji Komisijos pirmininkė paprašė Jungtinės Karalystės pasiūlyti vieną ar kelis asmenis, kurie, atsižvelgiant į jų bendrą kompetenciją, nepriklausomumą ir atsidavimą Europai, būtų tinkami tapti kitos kadencijos Komisijos nariais. Jungtinė Karalystė į tą laišką neatsakė. 2019 m. lapkričio 12 d. išrinktoji Komisijos pirmininkė nusiuntė dar vieną laišką su tuo pačiu prašymu, primindama Jungtinės Karalystės pareigas pagal ES sutartį ir Sprendimą (ES) 2019/1810. 2019 m. lapkričio 13 d. Jungtinė Karalystė atsakė į abu laiškus ir nurodė, kad atsižvelgiant į tai, kad artėja visuotiniai rinkimai, Jungtinė Karalystė negali pasiūlyti kandidatūros į Komisijos nario vietą. 2019 m. lapkričio 14 d. Komisija pradėjo pažeidimo nagrinėjimo procedūrą prieš Jungtinę Karalystę dėl to, kad Jungtinė Karalystė nepasiūlė kandidatūros į Komisijos nario vietą, pagal Sutarties dėl Europos Sąjungos veikimo (SESV) 258 straipsnį nusiųsdama Jungtinei Karalystei oficialų pranešimą. Tame laiške Komisija priminė, kad, vadovaujantis nusistovėjusia Europos Sąjungos Teisingumo Teismo praktika, valstybė narė negali remtis savo nacionalinėje teisinėje sistemoje vyraujančiomis nuostatomis, kad pateisintų pagal Sąjungos teisę atsirandančių pareigų nevykdymą. Jungtinės Karalystės valdžios institucijos savo pastabas dėl to oficialaus pranešimo galėjo pateikti iki 2019 m. lapkričio 22 d.;

                     (9)

                     Europos Vadovų Taryba atkreipia dėmesį į tai, kad nepaisant pareigų pagal Europos Sąjungos teisę, apie kurias buvo priminta Sprendime (ES) 2019/1810 ir dėl kurių Jungtinė Karalystė konkrečiai sutiko, Jungtinė Karalystė nepasiūlė jokios kandidatūros į Komisijos nario vietą. Tai negali pakenkti įprastam Sąjungos ir jos institucijų veikimui ir todėl tai negali būti kliūtis skirti kitos kadencijos Komisijos narius, kad ji kuo greičiau pradėtų naudotis visais savo įgaliojimais pagal Sutartis. Europos Vadovų Taryba pažymi, kad nors Komisijos nariais skiriami tik 27 asmenys, pagal Sprendimą 2013/272/ES Komisiją sudaro tiek narių, kiek yra valstybių narių. Ji taip pat atkreipia dėmesį į tai, kad po to, kai Komisija bus paskirta, bus taikoma SESV 246 straipsnio antra pastraipa;

                     (10)

                     Sprendimu (ES) 2019/1393 (5) Taryba bendru sutarimu su išrinktąja Komisijos pirmininke priėmė sąrašą kitų asmenų, kuriuos ji siūlo skirti Komisijos nariais; Sprendimu (ES) 2019/1949 (6), kuriuo panaikinamas bei pakeičiamas Sprendimas (ES) 2019/1393, Taryba bendru sutarimu su išrinktąja Komisijos pirmininke patvirtino naują kitų asmenų, kuriuos ji siūlo skirti Komisijos nariais, sąrašą;

                     (11)

                     2019 m. lapkričio 27 d. įvykus balsavimui Europos Parlamentas pritarė tam, kad kolektyviai būtų paskirta pirmininkė, Sąjungos vyriausiasis įgaliotinis užsienio reikalams ir saugumo politikai bei kiti Komisijos nariai;

                     (12)

                     todėl turėtų būti paskirta Komisija,

               PRIĖMĖ ŠĮ SPRENDIMĄ:

            1 straipsnis
            Laikotarpiui nuo 2019 m. gruodžio 1 d. iki 2024 m. spalio 31 d. į Europos Komisiją skiriami:

                        —

                        pirmininke:
                        Ursula VON DER LEYEN

                        —

                        nariu, pirmininko pavaduotoju, vadovaujantis ES sutarties 18 straipsnio 4 dalimi:
                        Josep BORRELL FONTELLES, Sąjungos vyriausiasis įgaliotinis užsienio reikalams ir saugumo politikai

                        —

                        nariais:
                        Thierry BRETON
                        Helena DALLI
                        Valdis DOMBROVSKIS
                        Elisa FERREIRA
                        Mariya GABRIEL
                        Paolo GENTILONI
                        Johannes HAHN
                        Phil HOGAN
                        Ylva JOHANSSON
                        Věra JOUROVÁ
                        Stella KYRIAKIDES
                        Janez LENARČIČ
                        Didier REYNDERS
                        Margaritis SCHINAS
                        Nicolas SCHMIT
                        Maroš ŠEFČOVIČ
                        Kadri SIMSON
                        Virginijus SINKEVIČIUS
                        Dubravka ŠUICA
                        Frans TIMMERMANS
                        Jutta URPILAINEN
                        Adina VĂLEAN
                        Olivér VÁRHELYI
                        Margrethe VESTAGER
                        Janusz WOJCIECHOWSKI

            2 straipsnis
            Šis sprendimas įsigalioja 2019 m. gruodžio 1 d.

            3 straipsnis
            Šis sprendimas skelbiamas Europos Sąjungos oficialiajame leidinyje.

            Priimta Briuselyje 2019 m. lapkričio 28 d.

                  Europos Vadovų Tarybos vardu

                  Pirmininkas

               D. TUSK

            (1)  2014 m. spalio 23 d. Europos Vadovų Tarybos sprendimas 2014/749/ES, kuriuo skiriama Europos Komisija (OL L 311, 2014 10 31, p. 36).

            (2)  2013 m. gegužės 22 d. Europos Vadovų Tarybos sprendimas 2013/272/ES dėl Europos Komisijos narių skaičiaus (OL L 165, 2013 6 18, p. 98).

            (3)  2019 m. rugpjūčio 5 d. Europos Vadovų Tarybos sprendimas (ES) 2019/1330, kuriuo skiriamas Sąjungos vyriausiasis įgaliotinis užsienio reikalams ir saugumo politikai (OL L 207, 2019 8 7, p. 36).

            (4)  2019 m. spalio 29 d. Europos Vadovų Tarybos sprendimas (ES) 2019/1810, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 278 I, 2019 10 30, p. 1).

            (5)  2019 m. rugsėjo 10 d. Tarybos sprendimas (ES) 2019/1393, priimtas bendru sutarimu su išrinktu Komisijos Pirmininku, kuriuo priimamas kitų asmenų, kuriuos Taryba siūlo skirti Europos Komisijos nariais, sąrašas (OL L 233 I, 2019 9 10, p. 1).

            (6)  2019 m. lapkričio 25 d. Tarybos sprendimas (ES) 2019/1949, priimtas bendru sutarimu su išrinktuoju Komisijos pirmininku, kuriuo priimamas kitų asmenų, kuriuos Taryba siūlo skirti Komisijos nariais, sąrašas ir kuriuo panaikinamas bei pakeičiamas Sprendimas (ES) 2019/1393 (OL L 304, 2019 11 26, p. 16).


title: 2019 m. spalio 17 d. Komisijos sprendimas (ES, Euratomas) 2019/1961 dėl slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos tvarkymo įgyvendinimo taisyklių

text:
2.12.2019

                  LT

                  Europos Sąjungos oficialusis leidinys

                  L 311/1

         KOMISIJOS SPRENDIMAS (ES, Euratomas) 2019/1961
         2019 m. spalio 17 d.
         dėl slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos tvarkymo įgyvendinimo taisyklių
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 249 straipsnį,
         atsižvelgdama į Europos atominės energijos bendrijos steigimo sutartį, ypač į jos 106 straipsnį,
         atsižvelgdama į 2015 m. kovo 13 d. Komisijos sprendimą (ES, Euratomas) 2015/443 dėl saugumo Komisijoje (1),
         atsižvelgdama į 2015 m. kovo 13 d. Komisijos sprendimą (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (2),
         atsižvelgdama į 2017 m. sausio 10 d. Komisijos sprendimą (ES, Euratomas) 2017/46 dėl Europos Komisijos ryšių ir informacinių sistemų saugumo (3),
         kadangi:

                     (1)

                     Sprendimas (ES, Euratomas) 2015/444 taikomas visiems Komisijos padaliniams ir visose Komisijos patalpose;

                     (2)

                     ES įslaptintos informacijos (toliau – ESĮI) apsaugai užtikrinti skirtos saugumo priemonės visą savo gyvavimo ciklą turi atitikti jos slaptumo žymos lygį;

                     (3)

                     Sprendimo (ES, Euratomas) 2015/444 4 straipsnio 3 dalyje, 19 straipsnio 1 dalies c punkte ir 22 straipsnyje nustatyta, kad išsamesnės nuostatos, skirtos sprendimui papildyti ir jo įgyvendinimui sustiprinti, numatomos įgyvendinimo taisyklėse, reglamentuojančiose klausimus, kaip antai slaptumo žymų vadovo, kompensacinių priemonių, kai ESĮI tvarkoma ne saugioje ar administracinėje zonoje, ir rengėjo atsakomybę;

                     (4)

                     įgyvendinimo taisyklės, skirtos Sprendimui (ES, Euratomas) 2015/444 papildyti ar sustiprinti, prireikus nustatomos remiantis to sprendimo 60 straipsniu;

                     (5)

                     šiam sprendimui įgyvendinti skirtos saugumo priemonės atitinka Komisijos saugumo principus, nustatytus Sprendimo (ES, Euratomas) 2015/443 3 straipsnyje;

                     (6)

                     remdamiesi deklaracijomis, pridėtomis prie Tarybos posėdžio, kuriame buvo priimtas Tarybos sprendimas 2013/488/ES (4), protokolo, Taryba, Komisija ir Sąjungos vyriausiasis įgaliotinis užsienio reikalams ir saugumo politikai susitarė užtikrinti kuo didesnį nuoseklumą taikant saugumo taisykles, kad jų ESĮI būtų apsaugota kartu atsižvelgiant į konkrečius jų institucinius ir organizacinius poreikius;

                     (7)

                     2016 m. gegužės 4 d. Komisija priėmė sprendimą (5), kuriuo už saugumo klausimus atsakingam Komisijos nariui suteikiami įgaliojimai Komisijos vardu ir jos atsakomybe patvirtinti įgyvendinimo taisykles, numatytas Sprendimo (ES, Euratomas) 2015/444 60 straipsnyje,

               PRIĖMĖ ŠĮ SPRENDIMĄ:
         1 SKYRIUS

            BENDROSIOS NUOSTATOS

            1 straipsnis
            Dalykas ir taikymo sritis

               1.   Šiuo sprendimu nustatomos slaptumo žymos lygiais CONFIDENTIEL UE/ES CONFIDENTIAL (6) ir SECRET UE/ES SECRET (7) pažymėtos ES įslaptintos informacijos (toliau – ESĮI) tvarkymo sąlygos laikantis Sprendimo (ES, Euratomas) 2015/444.

               2.   Šis sprendimas taikomas visiems Komisijos padaliniams ir visose Komisijos patalpose.

            2 straipsnis
            Galimybės susipažinti su slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija kriterijai

               1.   Galimybė susipažinti su informacija, kurios slaptumo žymos lygis yra CONFIDENTIEL UE/ES CONFIDENTIAL arba SECRET UE/ES SECRET, gali būti suteikiama:

                           a)

                           nustačius, kad asmeniui reikia turėti galimybę susipažinti su tam tikra slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija, kad jis galėtų atlikti Europos Komisijai reikalingą profesinę funkciją arba užduotį;

                           b)

                           asmenį informavus apie taisykles ir atitinkamus saugumo standartus ir gaires, skirtus slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtai informacijai apsaugoti;

                           c)

                           asmeniui pripažinus savo atsakomybę už atitinkamos informacijos apsaugą ir

                           d)

                           kai pagal Sprendimo (ES, Euratomas) 2015/444 10 straipsnio 1 dalies 3 punktą Komisijos saugumo institucija asmeniui suteikė leidimą susipažinti su atitinkamo lygio ESĮI iki nurodytos datos.

               2.   Pareigos, dėl kurių reikia susipažinti su slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija, nepavedamos Komisijos stažuotojams.

               3.   Kitų kategorijų darbuotojams galimybė susipažinti su tokia informacija nesuteikiama arba suteikiama pagal priede pateikiamą lentelę.

         2 SKYRIUS

            SLAPTUMO ŽYMOMIS CONFIDENTIEL UE/ES CONFIDENTIAL IR SECRET UE/ES SECRET PAŽYMĖTOS INFORMACIJOS RENGIMAS

            3 straipsnis
            Rengėjas
            Nors pagal Sprendimo (ES, Euratomas) 2015/444 1 straipsnį rengėjas yra Sąjungos institucija, agentūra ar įstaiga, valstybė narė, trečioji valstybė ar tarptautinė organizacija, kurios atsakomybe įslaptinta informacija buvo parengta ir (arba) pateikta naudoti Sąjungos struktūrose, slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtos informacijos rengėjas nebūtinai bus tas pats asmuo.

            4 straipsnis
            Slaptumo žymos lygio suteikimas

               1.   Darbuotojai, kurie rengia dokumentą remdamiesi 1 straipsnyje nurodyta informacija, visada sprendžia, ar jų dokumentas turi būti įslaptintas. Siekdamas įslaptinti dokumentą kaip ESĮI, rengėjas vertina ir sprendžia, ar dokumento atskleidimas leidimo neturintiems asmenims pakenktų Europos Sąjungos arba vienos ar daugiau valstybių narių interesams. Jeigu rengėjams kyla kokių nors abejonių dėl to, ar dokumentą, kurį jie rengia, yra pagrindo žymėti slaptumo žyma CONFIDENTIEL UE/ES CONFIDENTIAL arba SECRET UE/ES SECRET, jie turėtų konsultuotis su atsakingu skyriaus vadovu arba direktoriumi.

               2.   Dokumentas žymimas bent jau slaptumo žyma CONFIDENTIEL UE/ES CONFIDENTIAL, jeigu be leidimo atskleidžiama informacija galėtų, inter alia:

                           a)

                           iš esmės pakenkti diplomatiniams santykiams, t. y. būti oficialaus protesto ar kitokių sankcijų priežastis;

                           b)

                           pakenkti asmens saugumui arba laisvei;

                           c)

                           pakenkti valstybių narių ar kitų įnašų mokėtojų komandiruotų darbuotojų veiklos veiksmingumui arba saugumui arba svarbių saugumo ar žvalgybos operacijų veiksmingumui;

                           d)

                           iš esmės pakenkti pagrindinių organizacijų finansiniam gyvybingumui;

                           e)

                           sutrukdyti sunkaus nusikaltimo tyrimui ar palengvinti jo įvykdymą;

                           f)

                           iš esmės pakenkti Sąjungos ar valstybių narių finansiniams, pinigų politikos, ekonominiams ir prekybos interesams;

                           g)

                           stipriai sutrukdyti formuoti ar vykdyti pagrindinę Sąjungos politiką;

                           h)

                           nutraukti arba kitaip iš esmės sužlugdyti svarbią Sąjungos veiklą;

                           i)

                           privesti prie aukštesnio lygio įslaptintos informacijos atskleidimo.

               3.   Informacija žymima bent jau slaptumo žyma SECRET UE/ES SECRET, jeigu be leidimo atskleidžiama informacija galėtų, inter alia:

                           a)

                           sukelti tarptautinę įtampą;

                           b)

                           labai pakenkti santykiams su trečiosiomis valstybėmis ar tarptautinėmis organizacijomis;

                           c)

                           sukelti tiesioginį pavojų gyvybei arba didelę žalą viešajai tvarkai arba asmens saugumui ar laisvei;

                           d)

                           labai pakenkti valstybių narių ar kitų įnašų mokėtojų komandiruotų darbuotojų veiklos veiksmingumui arba saugumui arba tolesniam labai svarbių saugumo ar žvalgybos operacijų veiksmingumui;

                           e)

                           padaryti didelę materialinę žalą Sąjungos ar valstybių narių finansiniams, pinigų politikos, ekonominiams ir prekybos interesams;

                           f)

                           privesti prie aukštesnio lygio įslaptintos informacijos atskleidimo.

               4.   Rengėjai gali nuspręsti tam tikrų kategorijų informacijai, kurią jie reguliariai rengia, suteikti standartinį slaptumo žymos lygį. Tačiau jie užtikrina, kad atskiroms informacijos dalims būtų suteiktas tinkamas slaptumo žymos lygis.

            5 straipsnis
            Darbas su projektais

               1.   Informacija įslaptinama iškart, kai tik ji parengiama. Asmeniniai užrašai, preliminarūs projektai arba pranešimai, kuriuose yra informacijos, kurią yra pagrindo žymėti slaptumo žymos lygiu CONFIDENTIEL UE/ES CONFIDENTIAL arba SECRET UE/ES, nuo pat pradžių taip pažymimi ir rengiami bei tvarkomi pagal šį sprendimą.

               2.   Jei nėra pagrindo galutinį dokumentą žymėti pradiniu slaptumo žymos lygiu, jo slaptumas sumažinamas arba jis išslaptinamas.

            6 straipsnis
            Pradinės medžiagos registravimas
            Siekiant suteikti galimybę rengėjui vykdyti kontrolę pagal 14 straipsnį, slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtų dokumentų rengėjai, kiek tai įmanoma, registruoja visus įslaptintus šaltinius, naudojamus įslaptintiems dokumentams rengti, įskaitant išsamią informaciją apie ES valstybių narių, tarptautinių organizacijų arba trečiųjų valstybių kilmės šaltinius. Prireikus bendra įslaptinta informacija žymima taip, kad būtų galima apsaugoti naudotos įslaptintos pradinės medžiagos rengėjų tapatybę.

            7 straipsnis
            Dokumento dalių įslaptinimas

               1.   Pagal Sprendimo (ES, Euratomas) 2015/444 22 straipsnio 6 dalį dokumento bendras slaptumo žymos lygis nustatomas bent pagal aukščiausią slaptumo žymos lygį turinčią jo dalį. Kai informacija renkama iš įvairių šaltinių, visas galutinis dokumentas peržiūrimas siekiant nustatyti jo bendrą slaptumo žymos lygį, nes gali prireikti jam suteikti aukštesnį slaptumo žymos lygį nei jo dalims.

               2.   Dokumentams, kuriuose yra įslaptintų ir neįslaptintų dalių, suteikiama tokia struktūra ir jie pažymimi taip, kad skirtingo lygio įslaptinimo ir (arba) slaptumo žymomis pažymėtas dalis būtų galima lengvai nustatyti ir prireikus atskirti. Kai dalis atskiriama nuo kitų dalių, kiekvieną dalį galima tvarkyti tinkamai.

            8 straipsnis
            Visais žodžiais nurodyta slaptumo žyma

               1.   Informacija, kurią yra pagrindo įslaptinti, atitinkamai pažymima ir tvarkoma, kad ir kokia būtų jos fizinė forma. Įslaptinimo lygis aiškiai nurodomas gavėjams arba slaptumo žyma, jeigu informacija pateikiama raštu ant popieriaus, ant išimamųjų duomenų saugojimo laikmenų arba ryšių ir informacinėje sistemoje (RIS), arba pranešimu, jeigu informacija pateikiama žodžiu, pavyzdžiui, per pokalbį arba pristatymą. Įslaptinta medžiaga fiziškai žymima taip, kad būtų galima lengvai nustatyti jos slaptumo žymą.

               2.   Remiantis 3 dalimi, ant dokumentų slaptumo žyma CONFIDENTIEL UE/ES CONFIDENTIAL arba SECRET UE/ES SECRET nurodoma didžiosiomis raidėmis prancūzų ir anglų kalbomis (pirma prancūzų kalba) visais žodžiais. Žyma neverčiama į kitas kalbas.

               3.   Slaptumo žyma CONFIDENTIEL UE/ES CONFIDENTIAL arba SECRET UE/ES SECRET nurodoma taip:

                           a)

                           centre, dokumento kiekvieno puslapio viršuje ir apačioje;

                           b)

                           visais žodžiais nurodyta slaptumo žyma vienoje eilutėje, nepaliekant tarpų nė iš vienos pasvirojo brūkšnio pusės;

                           c)

                           didžiosiomis raidėmis, juodu paryškintuoju šriftu „Times New Roman 16“ (jei įmanoma, bet bent jau 14) ir apvestais iš abiejų pusių kraštais.

               4.   Rengiant slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtą dokumentą:

                           a)

                           kiekvienas puslapis aiškiai pažymimas slaptumo žyma;

                           b)

                           kiekvienas puslapis numeruojamas;

                           c)

                           dokumente nurodomas nuorodos numeris, registracijos numeris ir dalykas, kuris nėra įslaptinta informacija, išskyrus tuo atveju, kai jis pažymėtas kaip įslaptinta informacija;

                           d)

                           visi priedai ir priedėliai išvardijami, jeigu įmanoma, pirmame puslapyje ir

                           e)

                           dokumente nurodoma jo parengimo data.

               5.   Jei įmanoma, slaptumo žyma SECRET UE/ES SECRET žymima raudona spalva.

            9 straipsnis
            Žymų santrumpos C-UE/EU-C ir S-UE/EU-S
            Žymų santrumpas C-UE/EU-C ir S-UE/EU-S galima naudoti siekiant nurodyti atitinkamai slaptumo žyma C-UE/EU-C arba S-UE/EU-S pažymėto dokumento atskirų dalių slaptumo žymos lygį arba ten, kur slaptumo žymos negalima nurodyti visais žodžiais, pavyzdžiui, ant mažos išimamosios duomenų saugojimo laikmenos. Santrumpa gali būti naudojama pagrindinėje teksto dalyje, kai slaptumo žymas sudėtinga pakartotinai nurodyti visais žodžiais. Santrumpa nenaudojama dokumento antraštėje ir poraštėje vietoj visais žodžiais nurodomos slaptumo žymos.

            10 straipsnis
            Kitos slaptumo žymos galiojimo žymos

               1.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėti dokumentai gali būti žymimi kitais ženklais arba slaptumo žymos galiojimo žymomis, nurodant, pavyzdžiui, veiklos sritį, su kuria dokumentas susijęs, arba nurodant konkretų jo platinimą vadovaujantis principu „būtina žinoti“. Pavyzdžiui:

                              RELEASABLE TO LIECHTENSTEIN

               2.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėti dokumentai gali turėti saugumo apribojimą, kuriame pateikiami konkretūs nurodymai, kaip tvarkyti ir valdyti dokumentus.

               3.   Jeigu įmanoma, bet kokie nurodymai, kaip sumažinti dokumento slaptumą arba jį išslaptinti, turi būti nurodomi dokumento pirmame puslapyje tuo metu, kai jis parengiamas. Pavyzdžiui, galima naudoti tokią žymą:

                              SECRET UE/ES SECRET

                           iki [mmmm mm dd]
                           ir RESTREINT UE/ES RESTRICTED

                           vėliau

            11 straipsnis
            Elektroninis apdorojimas

               1.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėti dokumentai parengiami naudojant elektronines priemones, jeigu jų yra.

               2.   Rengdami slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtą informaciją, Komisijos darbuotojai naudoja atitinkamam arba aukštesniam slaptumo žymos lygiui akredituotą RIS. Jeigu kyla abejonių, kokią RIS naudoti, darbuotojai konsultuojasi su vietos saugumo pareigūnu (VSP). Konsultuojantis su Komisijos saugumo institucija, ekstremalios padėties atvejais arba specifinių techninių konfigūracijų atvejais galima taikyti specialias procedūras.

               3.   Kaip reikalaujama pagal 5 straipsnį, slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėti dokumentai, įskaitant projektus, nesiunčiami e. laišku, nespausdinami arba neskenuojami standartiniais spausdintuvais arba skeneriais, arba netvarkomi darbuotojų asmeniniais prietaisais. Slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėti dokumentai spausdinami tik spausdintuvais arba kopijavimo aparatais, prijungtais prie atskirų nuo elektromagnetinės spinduliuotės apsaugotų kompiuterių arba akredituotų sistemų.

            12 straipsnis
            Registracija saugumo tikslais

               1.   Slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija saugumo tikslais registruojama prieš ją platinant ir ją gavus. Ji registruojama:

                           —

                           kai ji pasiekia organizacinį subjektą ar iš jo išsiunčiama ir

                           —

                           kai ji pasiekia RIS ar iš jos išsiunčiama.

               2.   Tokia registracija gali būti atliekama popieriuje arba elektroninėse registrų knygose.

               3.   Jeigu informacija tvarkoma elektroniškai RIS, šios registravimo procedūros gali būti atliekamos vykdant procedūras pačioje RIS. Šiuo atveju RIS apima priemones, kuriomis užtikrinamas įrašų registruose vientisumas.

               4.   Registro kontrolės pareigūnas tvarko registrą, kuriame apie kiekvieną dokumentą pateikiama bent ši informacija:

                           a)

                           galutinio įslaptinto dokumento registracijos data;

                           b)

                           slaptumo žymos lygis;

                           c)

                           jei taikoma, slaptumo žymos lygio galiojimo pabaigos data;

                           d)

                           parengusio padalinio pavadinimas;

                           e)

                           gavėjas arba gavėjai;

                           f)

                           dalykas;

                           g)

                           parengusio padalinio suteiktas dokumento nuorodos numeris;

                           h)

                           registracijos numeris;

                           i)

                           išplatintų kopijų skaičius;

                           j)

                           jei įmanoma, dokumentui parengti panaudotų šaltinių registras;

                           k)

                           dokumento slaptumo sumažinimo arba išslaptinimo data ir

                           l)

                           informacija apie sunaikinimą (vieta, data, metodas, priežiūra, sunaikinimo pažymėjimas).

            13 straipsnis
            Platinimas
            Slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtų dokumentų siuntėjas nusprendžia, kam platinti informaciją, vadovaudamasis principu „būtina žinoti“. Siekiant užtikrinti tolesnį principo „būtina žinoti“ laikymąsi, sudaromas platinimo sąrašas.

         3 SKYRIUS

            DARBAS SU TURIMA SLAPTUMO ŽYMOMIS CONFIDENTIEL UE/ES CONFIDENTIAL IR SECRET UE/ES SECRET PAŽYMĖTA INFORMACIJA

            14 straipsnis
            Rengėjo vykdoma kontrolė

               1.   Rengėjas vykdo savo parengtos slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos kontrolę. Išankstinio rašytinio rengėjo sutikimo prašoma prieš informaciją:

                           a)

                           išslaptinant arba sumažinant slaptumą;

                           b)

                           naudojant kitais nei rengėjo nustatytais tikslais;

                           c)

                           suteikiant trečiajai valstybei ar tarptautinei organizacijai;

                           d)

                           atskleidžiant ne Komisijoje, bet ES esančiai šaliai arba

                           e)

                           atskleidžiant trečiojoje valstybėje esančiam rangovui arba galimam rangovui.

               2.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos turėtojai yra tinkamai įgalioti asmenys, kuriems galimybė susipažinti su įslaptinta informacija suteikiama tam, kad jie galėtų vykdyti savo pareigas. Jie yra atsakingi už tinkamą jos tvarkymą, saugojimą ir apsaugą pagal Sprendimą (ES, Euratomas) 2015/444. Kitaip nei įslaptintos informacijos rengėjai, turėtojai neturi teisės nuspręsti dėl slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtos informacijos slaptumo sumažinimo, išslaptinimo arba vėlesnio jos suteikimo.

               3.   Jeigu slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtos informacijos dalies rengėjo tapatybės nustatyti negalima, informacijos rengėjo kontrolę vykdo tą įslaptintą informaciją turintis Komisijos padalinys. Prieš suteikiant slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtą informaciją trečiajai valstybei ar tarptautinei organizacijai, konsultuojamasi su Komisijos saugumo ekspertų grupe.

            15 straipsnis
            Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtai informacijai tvarkyti tinkamos RIS

               1.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija tvarkoma ir perduodama naudojant elektronines priemones, jeigu jų yra. Atitinkamu arba aukštesniu slaptumo žymos lygiu pažymėtai informacijai tvarkyti naudojamos tik Komisijos saugumo akreditavimo institucijos akredituotos RIS ir įranga.

               2.   Jei Komisijos padalinys turi tinkamą įrangą šių lygių įslaptintai informacijai tvarkyti ir siųsti, jis padeda kitiems Komisijos subjektams tinkamai tvarkyti ir siųsti informaciją, jei tik jis tai gali padaryti.

            16 straipsnis
            Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtai informacijai išimamosiose duomenų saugojimo laikmenose taikomos specialiosios priemonės

               1.   Išimamųjų duomenų saugojimo laikmenų naudojimas griežtai kontroliuojamas ir apskaitomas. Naudojamos tik Komisijos pateiktos išimamosios duomenų saugojimo laikmenos, užšifruotos Komisijos saugumo institucijos patvirtintu produktu. Asmeninės išimamosios duomenų saugojimo laikmenos ir konferencijose, seminaruose ir pan. nemokamai dalinamos išimamosios duomenų saugojimo laikmenos nenaudojamos įslaptintai informacijai perduoti. Jei įmanoma, atsižvelgiant į Komisijos saugumo institucijos rekomendacijas, turėtų būti naudojamos TEMPEST išbandytos išimamosios duomenų saugojimo laikmenos.

               2.   Jei įslaptintas dokumentas tvarkomas arba saugomas elektroniškai išimamosiose duomenų saugojimo laikmenose, pavyzdžiui, USB atmintinėse, kompaktiniuose diskuose arba atminties kortelėse, slaptumo žyma turi būti aiškiai matoma ant pačios pateikiamos informacijos, taip pat rinkmenos pavadinime ir ant išimamos duomenų saugojimo laikmenos.

               3.   Darbuotojai turi turėti omenyje, kad išimamosiose duomenų saugojimo laikmenose saugojant didelius įslaptintos informacijos kiekius, yra pagrindo prietaisus žymėti aukštesniu slaptumo žymos lygiu.

               4.   Slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtai informacijai perkelti į išimamąsias duomenų saugojimo laikmenas ar iš jų naudojama tik tinkamai akredituota RIS.

               5.   Perkeliant tokią informaciją į išimamąsias duomenų saugojimo laikmenas, ypač svarbu užtikrinti, kad prieš perkeliant duomenis laikmenose nebūtų virusų ar kenkimo programinės įrangos.

               6.   Jei taikoma, išimamosios duomenų saugojimo laikmenos tvarkomos laikantis visų saugios eksploatacijos taisyklių, susijusių su naudojama šifravimo sistema.

               7.   Dokumentai išimamosiose duomenų saugojimo laikmenose, kurių nebereikia arba kurie buvo perkelti į atitinkamą RIS, saugiai pašalinami arba ištrinami naudojant patvirtintus produktus arba metodus. Jeigu nebereikalingos išimamosios duomenų saugojimo laikmenos nesaugomos tinkamame seife, jos sunaikinamos. Bet koks sunaikinimas arba ištrynimas atliekamas taikant metodą, kuris atitinka Komisijos saugumo taisykles. Išimamosios duomenų saugojimo laikmenos inventorizuojamos, o jų sunaikinimas registruojamas.

            17 straipsnis
            Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos tvarkymas ir saugojimas

               1.   Pagal Sprendimo (ES, Euratomas) 2015/444 19 straipsnio 3 dalies a punktą slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija tvarkoma saugioje zonoje (8).

               2.   Pagal Sprendimo (ES, Euratomas) 2015/444 19 straipsnio 3 dalies b punktą ši informacija gali būti tvarkoma administracinėje zonoje (9), jeigu ESĮI yra apsaugota taip, kad su ja negalėtų susipažinti leidimo neturintys asmenys.

               3.   Ši informacija gali būti tvarkoma ne saugioje ar administracinėje zonoje, jeigu turėtojas yra įsipareigojęs, kaip reikalaujama pagal Sprendimo (ES, Euratomas) 2015/444 19 straipsnio 3 dalies c punktą, taikyti kompensacines priemones, kurios apima bent šias priemones:

                           —

                           slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėti dokumentai neskaitomi viešose vietose,

                           —

                           turėtojas visą laiką asmeniškai kontroliuoja ESĮI,

                           —

                           jei dokumentai pateikiami popierine forma, turėtojas atitinkamai registratūrai yra pranešęs, kad įslaptinti dokumentai tvarkomi ne saugioje ir ne administracinėje zonoje,

                           —

                           dokumentai slepiami tinkamame seife, kai jie nėra skaitomi arba aptariami,

                           —

                           kol dokumentas skaitomas ar aptarinėjamas, kabineto durys turi būti uždarytos,

                           —

                           dokumento detalės neaptariamos telefonu nesaugia linija arba e. laiške,

                           —

                           turėtojas dokumento nekopijuoja ir neskenuoja. Papildomų kopijų gali suteikti tik registratūra,

                           —

                           dokumentas tvarkomas ir laikinai laikomas ne administracinėje ar saugioje zonoje tik būtiną minimalų laiką, po to jis grąžinamas į registratūrą,

                           —

                           kai dokumentas grąžinamas, patvirtinama parašu,

                           —

                           turėtojas neišmeta arba nesunaikina įslaptinto dokumento.

               4.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija saugoma saugioje zonoje esančioje apsauginėje talpykloje arba saugykloje.

               5.   Išsamesnių rekomendacijų galima kreiptis į atitinkamo Komisijos padalinio vietos saugumo pareigūną (VSP).

               6.   Apie visus su dokumentu susijusius įtariamus arba faktinius saugumo incidentus kuo greičiau pranešama VSP.

            18 straipsnis
            Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos kopijavimas ir vertimas

               1.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija gali būti kopijuojama arba verčiama turėtojo nurodymu, su sąlyga, kad rengėjas nenustatė jokių apribojimų. Tačiau nedaroma daugiau kopijų, nei tikrai būtina.

               2.   Jeigu kopijuojama tik įslaptinto dokumento dalis, taikomos tos pačios sąlygos kaip ir viso dokumento kopijavimui. Ištraukos taip pat pažymimos tokiu pačiu slaptumo žymos lygiu, išskyrus atvejus, kai rengėjas konkrečiai pažymi jas mažesniu slaptumo lygiu arba nurodo, kad jos yra neįslaptintos.

               3.   Pirminei informacijai taikomos saugumo priemonės taip pat taikomos jų kopijoms ir vertimams.

            19 straipsnis
            Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos gabenimui taikomi bendrieji principai

               1.   Jeigu įmanoma, slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija, kurią reikia perduoti už saugios ar administracinės zonos ribų, siunčiama elektroninėmis tinkamai akredituotomis priemonėmis ir (arba) saugoma naudojant patvirtintas kriptografines priemones.

               2.   Atsižvelgiant į turimas priemones arba konkrečias aplinkybes, slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija gali būti fiziškai gabenama popieriniuose dokumentuose arba išimamosiose duomenų saugojimo laikmenose. Pirmenybė teikiama slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos perdavimui išimamosiose duomenų saugojimo laikmenose, o ne popieriniuose dokumentuose.

               3.   Gali būti naudojamos tik Komisijos saugumo institucijos patvirtintu produktu užšifruotos išimamosios duomenų saugojimo laikmenos. Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija išimamojoje duomenų saugojimo laikmenoje, kuri nėra apsaugota Komisijos saugumo institucijos patvirtintu šifravimo produktu, tvarkoma taip pat kaip ir popierinės kopijos.

               4.   Siuntoje gali būti daugiau nei viena ESĮI dalis, jeigu laikomasi principo „būtina žinoti“.

               5.   Naudojama pakuotė užtikrina, kad turinys būtų uždengtas. Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija gabenama dviguboje nepermatomoje pakuotėje, pavyzdžiui, voke, nepermatome aplanke arba portfelyje. Ant išorinės pakuotės nepateikiama jokių nuorodų į jos turinio pobūdį ar slaptumo žymos lygį. Vidinė pakuotė žymima slaptumo žyma CONFIDENTIEL UE/ES CONFIDENTIAL arba SECRET UE/ES SECRET. Ant abiejų pakuočių nurodomas numatomo gavėjo vardas, pavardė, pareigos ir adresas, taip pat atgalinis adresas tuo atveju, kai siuntos negalima pristatyti.

               6.   Darbuotojai arba kurjeriai, gabenantys slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtą informaciją, turi saugumo leidimą ir jiems išduodamas kurjerio pažymėjimas.

               7.   Vokas arba pakuotė neatidaromi pakeliui. Kurjeriui išduotas saugumo leidimas nesuteikia jam leidimo susipažinti su įslaptintos informacijos turiniu.

               8.   Apie visus saugumo incidentus, susijusius su slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija, kurią gabena darbuotojai arba kurjeriai, tolesnio tyrimo reikmėms pranešama Žmogiškųjų išteklių ir saugumo generalinio direktorato Saugumo direktoratui per atitinkamo Komisijos padalinio VSP.

            20 straipsnis
            Išimamųjų duomenų saugojimo laikmenų gabenimas naudojantis kurjerio paslaugomis

               1.   Prie išimamųjų duomenų saugojimo laikmenų, kurios naudojamos slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtai informacijai gabenti, pridedamas išsiuntimo pranešimas, kuriame nurodoma, kad išimamojoje duomenų saugojimo laikmenoje yra įslaptinta informacija, taip pat visos joje esančios rinkmenos, kad gavėjas galėtų atlikti reikiamus patikrinimus ir patvirtinti, kad jas gavo.

               2.   Laikmenose saugomi tik teiktini dokumentai. Visa įslaptinta informacija, pavyzdžiui, vienoje USB atmintinėje, turėtų būti skirta tam pačiam gavėjui. Siuntėjas turi omenyje, kad, tokiuose prietaisuose saugojant didelius įslaptintos informacijos kiekius, yra pagrindo visą prietaisą žymėti aukštesniu slaptumo žymos lygiu.

               3.   Slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtai informacijai gabenti naudojamos tik tos išimamosios duomenų saugojimo laikmenos, kurios pažymėtos tinkama slaptumo žyma.

               4.   Slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija, išsaugota išimamojoje duomenų saugojimo laikmenoje, saugumo tikslais registruojama.

            21 straipsnis
            Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtų dokumentų gabenimas Komisijos pastatuose

               1.   Saugumo leidimą turintys darbuotojai gali gabenti slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtus dokumentus Komisijos pastate, tačiau dokumentai nepaliekami be juos gabenančio asmens priežiūros arba neskaitomi viešai.

               2.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėti dokumentai nesiunčiami vidiniu paštu.

            22 straipsnis
            Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtų dokumentų gabenimas Sąjungoje

               1.   Komisijos darbuotojai arba kurjeriai gali gabenti slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtą informaciją bet kur Sąjungoje, jeigu jie laikosi šių nurodymų:

                           a)

                           slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtai informacijai perduoti naudojami dvigubi nepermatomi vokai arba pakuotės. Ant išorinės dalies nepateikiama jokių nuorodų į jos turinio pobūdį ar slaptumo žymos lygį;

                           b)

                           slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija nepaliekama be ją gabenančio asmens priežiūros ir

                           c)

                           vokas arba pakuotė neatidaromi pakeliui, o informacija neskaitoma viešose vietose.

               2.   Registratūros darbuotojai, pageidaujantys išsiųsti slaptumo žyma CONFIDENTIEL UE/ES CONFIDENTIAL pažymėtą informaciją į kitas Sąjungos vietas, gali pasirūpinti, kad ji būtų perduota vienu iš toliau nurodytų būdų:

                           —

                           per nacionalines pašto tarnybas, kurios atseka siuntą, arba per tam tikras komercines kurjerių pašto tarnybas, kurios užtikrina, kad siuntą asmeniškai gabena kurjeris, jeigu jos atitinka šio sprendimo 24 straipsnyje nustatytus reikalavimus,

                           —

                           per karinį, Vyriausybinį ar diplomatinį kurjerį;

               3.   Darbuotojai, norintys išsiųsti slaptumo žyma SECRET UE/ES SECRET pažymėtą informaciją į kitas ES valstybes nares, ją gali išsiųsti per savo registratūrą tik per karinį, Vyriausybinį ar diplomatinį kurjerį, bet ne per pašto tarnybas ar komercinius kurjerius.

               4.   Komisijos darbuotojai arba oficialūs Komisijos kurjeriai, gabenantys slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtą informaciją, su savimi turi atitinkamo padalinio registratūros išduotą kiekvienos siuntos kurjerio pažymėjimą, patvirtinantį, kad ją gabenantis asmuo turi leidimą gabenti siuntą.

            23 straipsnis
            Slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtos informacijos gabenimas iš trečiosios valstybės teritorijos ar į ją

               1.   Slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtą informaciją darbuotojai gali gabenti iš Sąjungos teritorijos į trečiosios valstybės teritoriją ir atvirkščiai.

               2.   Registratūros darbuotojai gali ją išsiųsti per karinį ar diplomatinį kurjerį.

               3.   Gabendami slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtus tiek popierinius dokumentus, tiek išimamąsias duomenų saugojimo laikmenas, darbuotojai laikosi visų šių papildomų priemonių:

                           —

                           keliaujant viešuoju transportu, įslaptinta informacija laikoma portfelyje ar krepšyje, kurio priežiūra rūpinasi pats gabenantis asmuo. Ji nėra gabenama bagažo skyriuje,

                           —

                           vidinė pakuotė paženklinama oficialiu spaudu, nurodančiu, kad tai yra oficiali siunta ir jos saugumo patikra neatliekama,

                           —

                           siuntą gabenantis asmuo su savimi turi atitinkamo padalinio registratūros išduotą kurjerio pažymėjimą, kuriuo patvirtinama, kad siuntą gabenančiam asmeniui leidžiama gabenti slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtą siuntą.

            24 straipsnis
            Gabenimas naudojantis komercinių kurjerių paslaugomis

               1.   Šiame sprendime komerciniai kurjeriai yra nacionalinės pašto tarnybos ir komercinės kurjerių bendrovės, kurios siūlo paslaugą pristatyti informaciją už mokestį arba ją gabenant asmeniškai, arba ją atsekant.

               2.   Komerciniai kurjeriai gali perduoti slaptumo žyma CONFIDENTIEL UE/ES CONFIDENTIAL pažymėtą informaciją valstybėje narėje arba iš vienos valstybės narės į kitą. Komerciniai kurjeriai gali perduoti slaptumo žyma SECRET UE/ES SECRET pažymėtą informaciją tik valstybėje narėje, bet ne užsienyje.

               3.   Komercinėms kurjerių pašto tarnyboms nurodoma, kad jos gali pristatyti slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtas siuntas tik registracijos kontrolės pareigūnui arba jo tinkamai įgaliotam pavaduojančiam pareigūnui ar numatytam gavėjui.

               4.   Komerciniai kurjeriai gali naudotis subrangovų paslaugomis. Tačiau atsakomybė už šio sprendimo laikymąsi tenka kurjerių bendrovei.

               5.   Slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtai informacijai nenaudojamos komercinių kurjerių siūlomos elektroninio dokumentų siuntimo registruotu paštu paslaugos.

            25 straipsnis
            ESĮI parengimas gabenti naudojantis komercinių kurjerių pašto tarnybų paslaugomis

               1.   Kai rengiama įslaptinta siunta, siuntėjas atsižvelgia į tai, kad komercinės kurjerių pašto tarnybos pristato slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtas siuntas tik numatytam gavėjui, jo tinkamai įgaliotam pavaduojančiam asmeniui, registracijos kontrolės pareigūnui arba jo tinkamai įgaliotam pavaduojančiam pareigūnui ar registratoriui.

               2.   Kai tokia informacija siunčiama per patvirtintą komercinę kurjerių pašto tarnybą, siunta parengiama ir supakuojama taip:

                           a)

                           siuntai siųsti naudojami dvigubi vokai (vidinis vokas turi būti toks, kad bet kokia pastanga jį atidaryti būtų akivaizdi) ar kita atitinkamai saugi pakavimo medžiaga;

                           b)

                           slaptumo žymos lygis aiškiai matomas ant vidinio voko arba vidinės pakuotės;

                           c)

                           slaptumo žyma ant išorinio voko arba išorinės pakuotės nenurodoma;

                           d)

                           tiek vidinis, tiek išorinis vokas arba pakuotė aiškiai adresuojami nurodytam asmeniui numatyto gavėjo įstaigoje ir nurodomas atgalinis adresas;

                           e)

                           į vidinį voką arba vidinę pakuotę įdedama gavimo registracijos forma, ją gavėjas užpildo ir grąžina. Pati gavimo registracijos forma nėra įslaptinta ir joje nurodomas nuorodos numeris, data ir dokumento kopijos numeris, bet ne dalykas;

                           f)

                           pristatymo patvirtinimo formą reikalaujama pateikti ant išorinio voko arba ant išorinės pakuotės. Pati pristatymo patvirtinimo forma nėra įslaptinta ir joje nurodomas nuorodos numeris, data ir dokumento kopijos numeris, bet ne dalykas;

                           g)

                           kurjerių pašto tarnyba turi gauti ir pateikti siuntėjui pasirašytą ir užregistruotą dokumentą, patvirtinantį, kad siunta pristatyta, arba kurjeris turi gauti pristatymo patvirtinimus arba pakuočių numerius.

               3.   Siuntėjas susisiekia su nurodytu gavėju prieš išsiųsdamas siuntą, kad susitartų dėl tinkamos pristatymo datos ir laiko.

               4.   Tik siuntėjas yra atsakingas už visas siuntas, siunčiamas per komercinę kurjerių pašto tarnybą. Tuo atveju, kai siunta prarandama arba nepristatoma laiku, siuntėjas apie tai praneša Komisijos saugumo institucijai, o ši atlieka paskesnį saugumo incidento tyrimą.

            26 straipsnis
            Kitos specialiosios tvarkymo sąlygos

               1.   Laikomasi visų gabenimo sąlygų, nustatytų susitarime dėl informacijos saugumo arba administraciniuose susitarimuose. Jei kyla abejonių, darbuotojai konsultuojasi su savo atitinkama registratūra arba Žmogiškųjų išteklių ir saugumo generalinio direktorato Saugumo direktoratu.

               2.   Dvigubos pakuotės reikalavimas gali būti netaikomas įslaptintai informacijai, kuri yra apsaugota patvirtintomis kriptografinėmis priemonėmis. Tačiau adresavimo tikslais, taip pat dėl to, kad išimamosiose duomenų saugojimo laikmenose aiškiai nurodoma slaptumo žyma, laikmena gabenama bent jau įprastame voke, bet gali reikėti papildomų fizinės apsaugos priemonių, pvz., vokų su oro apsauga.

         4 SKYRIUS

            SUSITIKIMAI, KURIUOSE APTARIAMA ĮSLAPTINTA INFORMACIJA

            27 straipsnis
            Susitikimo, kuriame aptariama slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija, rengimas

               1.   Susitikimai, kuriuose turi būti aptariama slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija, rengiami tik atitinkamo ar aukštesnio lygio akredituotoje posėdžių salėje. Jeigu jos nėra, darbuotojai kreipiasi patarimo į Komisijos saugumo instituciją.

               2.   Paprastai darbotvarkės neturėtų būti įslaptintos. Jeigu susitikimo darbotvarkėje minimi įslaptinti dokumentai, pati darbotvarkė nėra automatiškai įslaptinama. Darbotvarkės klausimai formuluojami taip, kad nekiltų pavojaus Sąjungos arba vienos ar kelių valstybių narių interesų apsaugai.

               3.   Susitikimo organizatoriai dalyviams primena, kad bet kokios pastabos dėl susitikimo, kuriame aptariama slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija, darbotvarkės klausimo neturi būti siunčiamos e. laiškais arba kitomis priemonėmis, kurios nebuvo tinkamai akredituotos pagal šio sprendimo 11 straipsnį.

               4.   Siekiant užtikrinti sklandų susitikimo darbą, susitikimo organizatoriai stengiasi darbotvarkėje iš eilės sugrupuoti slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtus klausimus. Diskusijose įslaptintais klausimais gali dalyvauti tik tie asmenys, kuriems „būtina žinoti“, kurių patikimumas patikrintas atitinkamu lygiu ir kuriems, kai taikoma, suteiktas leidimas.

               5.   Pačiame kvietime dalyviai įspėjami, kad susitikime bus aptariamos įslaptintos temos ir kad bus taikomos atitinkamos saugumo priemonės.

               6.   Dalyviams primenama, kad, svarstant slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtus klausimus, nešiojamuosius elektroninius prietaisus reikia palikti už posėdžių salės ribų.

               7.   Prieš susitikimą susitikimo rengėjai parengia išsamų dalyvių sąrašą.

            28 straipsnis
            Dalyvių galimybės dalyvauti susitikime, kuriame aptariama slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija

               1.   Susitikimo organizatoriai informuoja Komisijos saugumo instituciją apie visus išorės lankytojus, kurie dalyvaus Komisijos patalpose rengiamame susitikime, kuriame aptariama slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija.

               2.   Dalyviai turės įrodyti, kad turi tinkamo lygio galiojantį asmens patikimumo pažymėjimą, kad galėtų dalyvauti diskusijoje darbotvarkės klausimais, kuriuose aptariama slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija.

            29 straipsnis
            Elektroninė įranga posėdžių salėje, kurioje aptariama slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija

               1.   Kai perduodama įslaptinta informacija, pavyzdžiui, reikalinga perskaityti pranešimui, kuriame atskleidžiama slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija, arba rengti vaizdo konferencijoms, gali būti naudojamos tik pagal šio sprendimo 11 straipsnį akredituotos IT sistemos.

               2.   Pirmininkas užtikrina, kad nešiojamieji elektroniniai prietaisai, kuriems nesuteiktas leidimas, būtų palikti už posėdžių salės ribų.

            30 straipsnis
            Tvarka, kurios turi būti laikomasi per susitikimą, kuriame aptariama slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija

               1.   Diskusijos, kurioje aptariama įslaptinta informacija, pradžioje pirmininkas praneša susitikimo dalyviams apie tai, kad pradedama svarstyti įslaptinta informacija. Durys turi būti uždarytos.

               2.   Prireikus diskusijos pradžioje dalyviams ir vertėjams žodžiu, patvirtinus parašu, pateikiama tik tiek dokumentų, kiek būtina.

               3.   Per visas susitikimo pertraukas slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėti dokumentai nepaliekami be priežiūros.

               4.   Susitikimo pabaigoje dalyviams ir vertėjams žodžiu primenama, kad jie salėje be priežiūros negali palikti jokių įslaptintų dokumentų arba savo padarytų įslaptintų užrašų. Visi slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėti dokumentai, kurių dalyviams nereikia pasibaigus susitikimui, ir bet kokiu atveju visi vertėjų žodžiu dokumentai, patvirtinus parašu, grąžinami registracijos kontrolės pareigūnui sunaikinti atitinkamuose smulkintuvuose.

               5.   Per susitikimą sudaromas dalyvių sąrašas ir bet kokios įslaptintos informacijos, kuria dalytasi su valstybėmis narėmis ir kuri suteikta žodžiu trečiosioms valstybėms ar tarptautinėms organizacijoms, aprašymas, kad ši informacija būtų įrašyta į susitikimo rezultatus.

            31 straipsnis
            Vertėjai žodžiu ir raštu
            Susipažinti su slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija gali tik tie vertėjai žodžiu ir raštu, kurių patikimumas patikrintas, kuriems suteiktas leidimas ir kuriems taikomi Europos Sąjungos pareigūnų tarnybos nuostatai ir kitų tarnautojų įdarbinimo sąlygos arba kurie su Komisija turi sutartinių ryšių.

         5 SKYRIUS

            DALIJIMASIS IR KEITIMASIS SLAPTUMO ŽYMOMIS CONFIDENTIEL UE/ES CONFIDENTIAL IR SECRET UE/ES SECRET PAŽYMĖTA INFORMACIJA

            32 straipsnis
            Rengėjo sutikimas
            Jeigu Komisija nėra įslaptintos informacijos, kurią prašoma suteikti arba kuria prašoma pasidalinti, arba pradinės medžiagos, kuri gali būti įtraukta į tą informaciją, rengėja, tą įslaptintą informaciją turintis Komisijos padalinys pirmiausia prašo jos rengėjo pateikti rašytinį sutikimą suteikti šią informaciją. Jeigu rengėjo tapatybės nustatyti negalima, informacijos rengėjo kontrolę vykdo tą įslaptintą informaciją turintis Komisijos padalinys.

            33 straipsnis
            Dalijimasis slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija su kitais Sąjungos subjektais

               1.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija dalijamasi su kita Sąjungos institucija, agentūra, įstaiga ar organu tik tuo atveju, jeigu gavėjui „būtina žinoti“ ir subjektas yra sudaręs atitinkamą teisinį susitarimą su Komisija.

               2.   Generalinio sekretoriato valdoma Komisijos ESĮI registratūra paprastai yra pagrindinis įslaptintos informacijos, kuria keičiamasi su kitomis Sąjungos institucijomis, agentūromis, įstaigomis ir organais, gavimo ir išsiuntimo punktas. Su Komisijos saugumo institucija konsultuojamasi tais atvejais, kai esama saugumo, organizacinių ar veiklos priežasčių, dėl kurių vietos ESĮI registratūroms labiau tinka būti gavimo ir išsiuntimo punktais klausimais, kurie yra susiję su atitinkamo padalinio kompetencija.

            34 straipsnis
            Keitimasis slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija su valstybėmis narėmis

               1.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija gali būti keičiamasi su valstybėmis narėmis, jeigu gavėjui „būtina žinoti“ ir jo patikimumas patikrintas.

               2.   Valstybių narių įslaptintai informacijai, kuri yra pažymėta lygiaverte nacionaline slaptumo žyma (10) ir kuri buvo pateikta Komisijai, suteikiamas toks pats apsaugos lygis kaip ir slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtai informacijai.

            35 straipsnis
            Keitimasis slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija su trečiosiomis valstybėmis ir tarptautinėmis organizacijomis

               1.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija suteikiama trečiajai valstybei ar tarptautinei organizacijai tik tuo atveju, jeigu gavėjui „būtina žinoti“, o valstybė ar tarptautinė organizacija turi atitinkamą teisinę ar administracinę sistemą, pavyzdžiui, yra sudariusi susitarimą dėl informacijos saugumo arba administracinį susitarimą su Komisija. Tokio susitarimo nuostatos yra viršesnės už šio sprendimo nuostatas.

               2.   Generalinio sekretoriato valdoma ESĮI registratūra paprastai yra pagrindinis visos įslaptintos slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos, kuria Komisija keičiasi su trečiosiomis valstybėmis ir tarptautinėmis organizacijomis, gavimo ir išsiuntimo punktas. Su Komisijos saugumo institucija konsultuojamasi tais atvejais, kai esama saugumo, organizacinių ar veiklos priežasčių, dėl kurių vietos ESĮI registratūroms labiau tinka būti gavimo ir išsiuntimo punktais klausimais, kurie yra susiję su atitinkamo padalinio kompetencija.

               3.   Visa iš trečiųjų valstybių ar tarptautinių organizacijų gauta įslaptinta informacija saugumo tikslais registruojama. Todėl, gavę įslaptintos informacijos ne įprastu registracijos kanalu, darbuotojai susisiekia su registratūra.

               4.   Siekiant užtikrinti atsekamumą, slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėta informacija registruojama:

                           —

                           kai ji pasiekia organizacinį subjektą ar iš jo išsiunčiama ir

                           —

                           kai ji pasiekia RIS ar iš jos išsiunčiama.

               5.   Toks registravimas gali būti atliekamas popieriuje arba elektroninėse registrų knygose.

               6.   Įslaptintos informacijos, kuri tvarkoma akredituotoje RIS, registravimo procedūros gali būti atliekamos vykdant procedūras pačioje RIS. Tokiu atveju RIS apima priemones, kuriomis užtikrinamas įrašų registruose vientisumas.

               7.   Iš trečiųjų valstybių ar tarptautinių organizacijų gautai įslaptintai informacijai suteikiamas lygiavertis apsaugos lygis kaip ir ESĮI, nurodant lygiavertę slaptumo žymą, kaip nustatyta atitinkamame susitarime dėl informacijos saugumo arba administraciniame susitarime.

            36 straipsnis
            Slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtos informacijos ad hoc suteikimas išimtine tvarka

               1.   Jeigu Komisija arba vienas iš jos padalinių nustato, kad slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtą informaciją išimtine tvarka reikia suteikti trečiajai valstybei, tarptautinei organizacijai arba ES subjektui, bet nėra sudaryto susitarimo dėl informacijos saugumo arba administracinio susitarimo, laikomasi informacijos ad hoc suteikimo išimtinės tvarkos.

               2.   Komisijos padaliniai kreipiasi į Komisijos saugumo instituciją, o ji konsultuojasi su Komisijos saugumo ekspertų grupe.

               3.   Pasikonsultavusi su Komisijos saugumo ekspertų grupe, Komisija, remdamasi už saugumą atsakingo Komisijos nario pasiūlymu, gali leisti suteikti atitinkamą informaciją.

         6 SKYRIUS

            SLAPTUMO ŽYMOMIS CONFIDENTIEL UE/ES CONFIDENTIAL IR SECRET UE/ES SECRET PAŽYMĖTOS INFORMACIJOS ĮSLAPTINIMO PABAIGA

            37 straipsnis
            Kada sumažinti slaptumą arba išslaptinti

               1.   Informacija lieka įslaptinta tik tol, kol ją būtina apsaugoti. Slaptumo mažinimas – slaptumo žymos lygio mažinimas. Išslaptinimas reiškia, kad informacija visiškai nebelaikoma įslaptinta. Įslaptintos informacijos rengėjas, rengdamas ESĮI, nurodo, jei įmanoma, ar tam tikrą dieną arba po tam tikro įvykio galima sumažinti ESĮI slaptumą arba ją išslaptinti. Kitu atveju bent kas penkerius metus rengėjas peržiūri informaciją ir įvertina riziką, kad nustatytų, ar pradinės slaptumo žymos lygis tebėra pagrįstas.

               2.   Komisijos dokumentų slaptumas taip pat gali būti sumažintas arba jie gali būti išslaptinti ad hoc pagrindu, pavyzdžiui, visuomenei pateikus prašymą leisti susipažinti su informacija.

            38 straipsnis
            Atsakomybė už slaptumo sumažinimą ir išslaptinimą

               1.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos slaptumas nesumažinamas ar tokia informacija nėra išslaptinama be rengėjo leidimo.

               2.   Komisijos padalinys, kuris parengia įslaptintą dokumentą, atsako už sprendimą, ar galima sumažinti jo slaptumą arba jį išslaptinti. Komisijoje visi prašymai dėl slaptumo sumažinimo ir išslaptinimo pateikiami pasikonsultavus su parengusio padalinio skyriaus vadovu arba direktoriumi. Jei padalinys surinko įslaptintą informaciją iš įvairių šaltinių, pirmiausia jis siekia gauti bet kurios kitos šalies, kuri pateikė pradinės medžiagos, įskaitant valstybes nares, kitas ES įstaigas, trečiąsias valstybes ar tarptautines organizacijas, sutikimą.

               3.   Jeigu informaciją parengusio Komisijos padalinio nebėra ir jo atsakomybę perėmė kita tarnyba, sprendimą dėl slaptumo sumažinimo ir išslaptinimo priima ši tarnyba. Jeigu parengusio padalinio nebėra ir jo atsakomybės neperėmė kita tarnyba, sprendimą dėl slaptumo sumažinimo ar išslaptinimo kartu priima informaciją gavusių generalinių direktoratų skyrių vadovai arba direktoriai.

               4.   Padalinys, atsakingas už slaptumo sumažinimą ar išslaptinimą, bendradarbiauja su savo atitinkama registratūra dėl praktinių slaptumo sumažinimo ar išslaptinimo priemonių.

            39 straipsnis
            Neskelbtina neįslaptinta informacija
            Kai peržiūrėjus dokumentą priimamas sprendimas jį išslaptinti, atsižvelgiama į tai, ar dokumentas turėtų būti pažymėtas neskelbtinos neįslaptintos informacijos platinimo žyma, kaip apibrėžta Sprendimo (ES, Euratomas) 2015/443 9 straipsnyje.

            40 straipsnis
            Kaip nurodyti, kad dokumento slaptumas buvo sumažintas ar jis buvo išslaptintas

               1.   Kiekvieno puslapio viršuje ir apačioje esanti originali slaptumo žyma matomai perbraukiama (nepašalinama), naudojant perbraukimo funkciją elektroninėje formoje arba perbraukiant ranka popierinėje kopijoje.

               2.   Pirmasis puslapis (viršelis) užantspauduojamas kaip sumažinto slaptumo ar išslaptintas, ir užrašomi už slaptumo sumažinimą ar išslaptinimą atsakingos institucijos duomenys ir atitinkama data.

               3.   Apie slaptumo sumažinimą ar išslaptinimą pranešama pirminiams slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos gavėjams. Pirminiai gavėjai yra atsakingi už visų vėlesnių adresatų, kuriems jie išsiuntė arba kopijavo pirminę slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtą informaciją, informavimą.

               4.   Komisijos istorinių archyvų tarnybai pranešama apie visus priimtus išslaptinimo sprendimus.

               5.   Visiems įslaptintos informacijos vertimams taikomos tokios pačios slaptumo sumažinimo ar išslaptinimo procedūros kaip ir versijai originalo kalba.

            41 straipsnis
            Slaptumo žymomis CONFIDENTIEL UE/ES CONFIDENTIAL arba SECRET UE/ES SECRET pažymėtos informacijos dalinis slaptumo sumažinimas ar išslaptinimas

               1.   Taip pat įmanomas dalinis slaptumo sumažinimas ar išslaptinimas (pvz., tik priedai, kai kurios pastraipos). Procedūra identiška viso dokumento slaptumo sumažinimo ar išslaptinimo procedūrai.

               2.   Kai slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija išslaptinama (iškarpoma) iš dalies, parengiama išslaptinta ištrauka.

               3.   Dalys, kurios lieka įslaptintos, pakeičiamos įrašu

                              NEIŠSLAPTINTINA DALIS

                     arba pačiame tekste, jei dalis, kuri lieka įslaptinta, yra pastraipos dalis, arba pateikiamos kaip pastraipa, jei dalis, kuri lieka įslaptinta, yra konkreti pastraipa ar daugiau kaip viena pastraipa.

               4.   Tekste daroma konkreti nuoroda, jei visas priedas negali būti išslaptintas ir todėl nebuvo įtrauktas į ištrauką.

            42 straipsnis
            Slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtos informacijos reguliarus sunaikinimas ir ištrynimas

               1.   Komisija nekaupia didelių įslaptintos informacijos kiekių.

               2.   Parengę padaliniai bent kas penkerius metus peržiūri sunaikinti arba ištrinti skirtus dokumentus. Reguliariais intervalais peržiūrima tiek informacija, kuri saugoma popieriuje, tiek RIS saugoma informacija.

               3.   Darbuotojai nesunaikina nė vieno popierinės formos slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėto dokumento, kurio nebereikia, tačiau prašo savo registracijos kontrolės pareigūno dokumentus sunaikinti, atsižvelgdami į visus dokumento originalo archyvavimo reikalavimus.

               4.   Iš darbuotojų nereikalaujama informuoti rengėjo, jeigu jie ištrina slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtų dokumentų kopijas.

               5.   Medžiagos, kurioje yra įslaptintos informacijos, projektui taikomi tie patys sunaikinimo metodai kaip ir galutiniams įslaptintiems dokumentams.

               6.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtiems dokumentams naikinti naudojami tik patvirtinti smulkintuvai. Slaptumo žyma CONFIDENTIEL UE/ES CONFIDENTIAL pažymėtiems dokumentams naikinti tinka 5 lygio DIN 66399 smulkintuvai. Slaptumo žyma SECRET UE/ES SECRET pažymėtiems dokumentams naikinti tinka 6 lygio DIN 66399 smulkintuvai.

               7.   Patvirtinto smulkintuvo atliekas galima šalinti kaip įprastas biuro atliekas.

               8.   Registracijos kontrolės pareigūnas parengia sunaikinimo pažymėjimus ir atitinkamai atnaujina registrų knygas ir kitą registracijos informaciją.

               9.   Visos laikmenos ir prietaisai, kuriuose yra slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėtos informacijos, tinkamai sunaikinami, kai baigiasi jų naudojimo trukmė. Elektroniniai duomenys sunaikinami arba ištrinami iš informacinių technologijų išteklių ir su jais susijusių duomenų saugojimo laikmenų taip, kad būtų galima pagrįstai užtikrinti, kad informacijos nebūtų galima atkurti. Ištrinant iš kaupiklio pašalinami duomenys, taip pat pašalinami visi ženklai, žymos ir veiklos registrai.

               10.   Kompiuterinės duomenų saugojimo laikmenos pateikiamos VSP arba vietos informatikos saugumo pareigūnui ir (arba) registro kontrolės pareigūnui sunaikinti ir pašalinti.

            43 straipsnis
            Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėtos informacijos evakuacija ir sunaikinimas ekstremaliosios padėties atveju

               1.   Padalinio vadovas parengia, patvirtina ir, jei būtina, pradeda įgyvendinti evakuacijos ir sunaikinimo ekstremaliosios padėties atveju planus, kad apsaugotų ESĮI, kai kyla didelis pavojus, kad ji per krizę gali patekti į leidimo neturinčių asmenų rankas. Pirmumo tvarka ir atsižvelgiant į ekstremaliosios padėties pobūdį, svarstoma:

                           1)

                           ESĮI pergabenti į alternatyvią saugią vietą, jei įmanoma, į tame pačiame pastate esančią saugią zoną;

                           2)

                           ESĮI evakuoti į alternatyvią saugią vietą, jei įmanoma, į saugią zoną, esančią kitame pastate, jei įmanoma, Komisijos pastate;

                           3)

                           ESĮI sunaikinti, jei įmanoma, naudojant patvirtintas sunaikinimo priemones.

               2.   Kai planai ekstremalios padėties atveju pradedami įgyvendinti, pirmenybė teikiama pirma slaptumo žyma SECRET UE/ES SECRET pažymėtos informacijos, o tada bet kokios slaptumo žyma CONFIDENTIEL UE/ES CONFIDENTIAL pažymėtos informacijos pergabenimui arba sunaikinimui.

               3.   Patys operatyviniai duomenys apie evakuacijos ir sunaikinimo ekstremaliosios padėties atveju planus įslaptinami kaip RESTREINT UE/ES RESTRICTED. Jų kopija laikoma kiekviename seife, kuriame saugoma slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija, kad ji būtų prieinama ekstremaliosios padėties atveju.

            44 straipsnis
            Archyvavimas

               1.   Sprendimai dėl to, ar ir kada archyvuoti, ir atitinkamos praktinės priemonės, kurių reikia imtis, turi atitikti Komisijos dokumentų tvarkymo politiką.

               2.   Slaptumo žymomis CONFIDENTIEL UE/ES CONFIDENTIAL ir SECRET UE/ES SECRET pažymėti dokumentai nesiunčiami į Europos Sąjungos istorinius archyvus Florencijoje.

         7 SKYRIUS

            BAIGIAMOSIOS NUOSTATOS

            45 straipsnis
            Skaidrumas
            Apie šį sprendimą informuojami Komisijos darbuotojai ir visi asmenys, kuriems jis taikomas, ir jis paskelbiamas Europos Sąjungos oficialiajame leidinyje.

            46 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. spalio 17 d.

                  Komisijos vardu

                  Pirmininko pavedimu

               Günther OETTINGER

                  Komisijos narys

            (1)  OL L 72, 2015 3 17, p. 41.

            (2)  OL L 72, 2015 3 17, p. 53.

            (3)  OL L 6, 2017 1 11, p. 40.

            (4)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).

            (5)  2016 m. gegužės 4 d. Komisijos sprendimas dėl įgaliojimo, susijusio su saugumu, C(2016) 2797 final.

            (6)  Pagal Sprendimo (ES, Euratomas) 2015/444 3 straipsnį slaptumo žyma CONFIDENTIEL UE/ES CONFIDENTIAL pažymėta informacija – „informacija ir medžiaga, kurią neteisėtai atskleidus galėtų būti pakenkta Europos Sąjungos arba vienos ar kelių valstybių narių esminiams interesams“.

            (7)  Pagal Sprendimo (ES, Euratomas) 2015/444 3 straipsnį slaptumo žyma SECRET UE/ES SECRET pažymėta informacija – „informacija ir medžiaga, kurią neteisėtai atskleidus galėtų būti rimtai pakenkta Europos Sąjungos arba vienos ar kelių valstybių narių esminiams interesams“.

            (8)  Kaip apibrėžta Sprendimo (ES, Euratomas) 2015/444 18 straipsnyje.

            (9)  Kaip apibrėžta Sprendimo (ES, Euratomas) 2015/444 18 straipsnyje.

            (10)  Valstybių narių žymų atitikmenų lentelė pateikta Sprendimo (ES, Euratomas) 2015/444 I priede.

            PRIEDAS
            Darbuotojų, kurie prireikus gali susipažinti su slaptumo žyma CONFIDENTIEL UE/ES CONFIDENTIAL arba SECRET UE/ES SECRET pažymėta informacija, kad galėtų atlikti savo profesines užduotis, kategorijos

                        Komisijos darbuotojų kategorijos

                        Galimybė susipažinti su slaptumo žymomis C-UE/EU- C ir S-UE/EU-S pažymėta informacija

                        Sąlygos

                        Pareigūnai

                        Taip

                        Patikimumo patikrinimas + informacinis susirinkimas + patvirtinimas + leidimas + principas „būtina žinoti“

                        Laikinieji darbuotojai

                        Taip

                        Patikimumo patikrinimas + informacinis susirinkimas + patvirtinimas + leidimas + principas „būtina žinoti“

                        Sutartininkai

                        Taip

                        Patikimumo patikrinimas + informacinis susirinkimas + patvirtinimas + leidimas + principas „būtina žinoti“

                        Deleguotieji nacionaliniai ekspertai (DNE)

                        Taip

                        Tik jeigu prieš jų paskyrimą jų patikimumą patikrino ES valstybės narės + Komisijos surengtas informacinis susirinkimas + patvirtinimas + Komisijos išduotas leidimas + principas „būtina žinoti“

                        Stažuotojai

                        Ne

                        Išimčių nenumatyta

                        Visų kitų kategorijų darbuotojai (per laikinojo įdarbinimo įmonę įdarbinti laikinieji darbuotojai, intra muros išorės darbuotojai ir pan.)

                        Ne

                        Dėl visų išimčių kreiptis į Komisijos saugumo instituciją


title: Komisijos sprendimas (ES) 2019/2006 2019 m. lapkričio 29 d. dėl Airijos dalyvavimo įgyvendinant Europos Parlamento ir Tarybos reglamentą (ES) 2018/1727 dėl Europos Sąjungos bendradarbiavimo baudžiamosios teisenos srityje agentūros (Eurojusto)

text:
2.12.2019

                  LT

                  Europos Sąjungos oficialusis leidinys

                  L 310/59

         KOMISIJOS SPRENDIMAS (ES) 2019/2006
         2019 m. lapkričio 29 d.
         dėl Airijos dalyvavimo įgyvendinant Europos Parlamento ir Tarybos reglamentą (ES) 2018/1727 dėl Europos Sąjungos bendradarbiavimo baudžiamosios teisenos srityje agentūros (Eurojusto)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėtą Protokolą Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės, ypač į jo 4 straipsnį,
         kadangi:

                     (1)

                     2019 m. rugsėjo 9 d. užregistruotu raštu Europos Komisijos generaliniam sekretoriui Airija pranešė apie savo ketinimą dalyvauti įgyvendinant Europos Parlamento ir Tarybos reglamentą (ES) 2018/1727 (1);

                     (2)

                     konkrečių sąlygų, susijusių su Airijos dalyvavimu įgyvendinant Reglamentą (ES) 2018/1727, nėra, todėl nebūtina numatyti pereinamojo laikotarpio priemonių;

                     (3)

                     todėl Airijos dalyvavimas įgyvendinant Reglamentą (ES) 2018/1727 turėtų būti patvirtintas;

                     (4)

                     Reglamentas (ES) 2018/1727 įsigaliojo 2018 m. gruodžio 11 d. ir taikomas nuo 2019 m. gruodžio 12 d.;

                     (5)

                     pagal Protokolo Nr. 21 4 straipsnį šis sprendimas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje,

               PRIĖMĖ ŠĮ SPRENDIMĄ:

            1 straipsnis
            Airijos dalyvavimas įgyvendinant Reglamentą (ES) 2018/1727 patvirtinamas.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. lapkričio 29 d.

                  Komisijos vardu

                  Pirmininkas

               Jean-Claude JUNCKER

            (1)  2018 m. lapkričio 14 d. Europos Parlamento ir Tarybos reglamentas (ES) 2018/1727 dėl Europos Sąjungos bendradarbiavimo baudžiamosios teisenos srityje agentūros (Eurojusto) ir kuriuo pakeičiamas ir panaikinamas Tarybos sprendimas 2002/187/TVR (OL L 295, 2018 11 21, p. 138).